Richard Mdluli skuldig bevind oor ontvoering, aanranding | Maroela Media
Richard Mdluli (30 Julie 2019) (Foto: African News Agency/ANA)
Hy is skuldig bevind op vier aanklagte van intimidasie, twee aanklagte van ontvoering, twee aanklagte van aanranding en twee aanklagte van aanranding met die doel om ernstig te beseer.
Hy het saam met sy medebeskuldigde, Mthembeni Mthunzi, in die hof verskyn in verband met die misdade wat 20 jaar gelede gepleeg is. Mthunzi is skuldig bevind op soortgelyke aanklagte.
Die twee mans het Oupa Ramogibe geïntimideer, aangerand en ontvoer.
Ramogibe en Tshidi Buthelezi, Mdluli se voormalige geliefde, het in die geheim in Julie 1998 getrou. Ramogibe is ŉ jaar later doodgeskiet.
Aanklagte van moord is teen Mdluli en Mthunzi teruggetrek, maar staatsaanklaers kon hul saak bewys op die ander aanklagte. Voor regter Ratha Mokgoatlheng Dinsdag sy uitspraak in die hooggeregshof in Johannesburg gelewer het, het hy verskeie ooggetuies se getuienis nagegaan.
Die twee mans het skuld ontken op al die aanklagte. Hulle is vrygespreek op aanklagte dat hulle Buthelezi se vriendin, Alice Manana, geïntimideer het. Hulle is ook vrygespreek op aanklag van dwarsboming van die gereg.
Phindi Mjonondwane, woordvoerder van die Nasionale Vervolgingsgesag, het gesê dit was ŉ uitgerekte proses vir die regstelsel en die betrokke slagoffers. Die NVG verwelkom die uitspraak.
Mdluli en Mthunzi moet Woensdag weer in die hof verskyn sodat die datums vir die vonnisverrigtinge geskeduleer kan word.
Ek neig te onthou at daar mense met invloed was wat die vervolging gedwarsboom het. Hulle behoort ook vervolg te word vir dwarsboming.
Die regs(verydeling)geleerdes moet OOK vervolg word!!!
Die land is vrot !
Nou moet hy net ‘n ordentlike tronkstraf kry met geen kans op parool nie.
Niks snaaks dat ons regering sulke skurke oplewer nie. Dis mos SA